钦定古今图书集成/历象汇编/庶征典/第008卷 > 《历学会通》 > 《天地雨霜篇第一》
## 钦定古今图书集成/历象汇编/庶征典/第008卷 > 《历学会通》 > 《天地雨霜篇第一》

“惟天为大，惟君为最尊。”政教兆于人理，祥变见于天
文。行有玷缺，则日象显示；天有妖孽，则德宜日新。确
乎在上而晶明者，天之体也；𬯎乎在下而安静者，地
之形云。“地土忽陷，万民离散；天色忽变，四方来侵。”“天
裂”，是谓阳不足，君弱政乱而土裂；“地震”，是谓阴有馀，
臣专民扰而兵兴。“地鸣有声”，天子失国政；“天鸣有声”，
至尊有忧惊；天雨草吝，禄信衰所致。地生毛，人劳兵
起之征。“地成泉”，大水而兵乱；天雨石，大战而君凶；天
阴晦而不雨者内乱，阴谋图议。地坼裂而有声者，大
兵，失土不宁。山鸣乃有大乱，天鼓乃有暴兵，地燃乃
专恣自害之灾，天火乃虚伪侈靡之戒。民劳而禄不
肖，则天雨以土霾；贤灭而用小人，则“地生乎光怪，下
人将起也；踊土如山”，贵人将死也。木冰而介。雨雹雨
霰，外国侮而臣后专；山徙山崩，社稷亡而君道坏。雨
羽，则人相残食，雨毛，则兵徭不息。雨金铁，残酷之由；
雨螽螟，贪苛之致。雨血，则君不亲于民。雨肉，则天不
享其德，有暴政则天雨成灰。多阴谋则天雨成墨。雨
釜甑，岁穰之征，降爵饧，易王之异。雨物则其野大兵，
雨冰，则其分大疫。无云而雨者，封拜无功，非时而雷
也，贼臣将起，霜雪之降，苟非其时，政在大臣而不在
辟。